กฎกระทรวงกฎกระทรวงว่าด้วยการขออนุญาตและการออกใบอนุญาตนำเข้าซึ่งอาหารสัตว์พ.ศ.๒๕๔๕-------------------- อาศัยอำนาจตามความในมาตรา๕ มาตรา ๑๔ วรรคสอง มาตรา ๒๑ วรรคสอง และมาตรา ๒๗ วรรคสองแห่งพระราชบัญญัติควบคุมคุณภาพอาหารสัตว์ พ.ศ. ๒๕๒๕ อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคลซึ่งมาตรา ๒๙ ประกอบกับมาตรา ๓๕ มาตรา ๔๘ และมาตรา ๕๐ของรัฐธรรมนูญแห่งราชอาณาจักรไทยบัญญัติให้กระทำได้โดยอาศัยอำนาจตามบทบัญญัติแห่งกฎหมาย รัฐมนตรีว่าการกระทรวงเกษตรและสหกรณ์ออกกฎกระทรวงไว้ ดังต่อไปนี้ ข้อ ๑ให้ยกเลิก (๑) กฎกระทรวง ฉบับที่ ๓ (พ.ศ. ๒๕๒๖)ออกตามความในพระราชบัญญัติควบคุมคุณภาพอาหารสัตว์ พ.ศ. ๒๕๒๕ (๒)กฎกระทรวง ฉบับที่ ๙ (พ.ศ. ๒๕๓๒) ออกตามความในพระราชบัญญัติควบคุมคุณภาพอาหารสัตว์ พ.ศ. ๒๕๒๕ (๓)กฎกระทรวง ฉบับที่ ๑๓ (พ.ศ. ๒๕๓๖) ออกตามความในพระราชบัญญัติควบคุมคุณภาพอาหารสัตว์ พ.ศ. ๒๕๒๕ (๔)กฎกระทรวง ฉบับที่ ๑๗ (พ.ศ. ๒๕๓๗) ออกตามความในพระราชบัญญัติควบคุมคุณภาพอาหารสัตว์ พ.ศ. ๒๕๒๕ (๕)กฎกระทรวง ฉบับที่ ๑๙ (พ.ศ. ๒๕๔๒) ออกตามความในพระราชบัญญัติควบคุมคุณภาพอาหารสัตว์ พ.ศ. ๒๕๒๕ หมวด ๑ การขอและการออกใบอนุญาต ---------------- ข้อ ๒ผู้ใดประสงค์จะขอรับใบอนุญาตนำเข้าซึ่งสัตว์ ให้ยื่นคำขอพร้อมหลักฐานตามที่ระบุไว้ในแบบคำขออนุญาตนำเข้าซึ่งอากหารสัตว์ตามที่รัฐมนตรีกำหนดโดยประกาศในราชกิจจานุเบกษา ข้อ ๓เมื่อได้รับคำขอพร้อมด้วยหลักฐานถูกต้องและครบถ้วนตามข้อ ๒ให้ผู้อนุญาตตรวจพิจารณาและออกใบอนุญาตหรือมีหนังสือแจ้งคำสั่งไม่อนุญาตพร้อมด้วยเหตุผลให้ผู้ขออนุญาตทราบภายในสี่สิบห้าวันนับแต่วันที่ได้รับคำขอ ในกรณีที่มีเหตุจำเป็นที่ผู้อนุญาตไม่อาจออกใบอนุญาตหรือยังไม่อาจมีคำสั่งไม่อนุญาตได้ภายในกำหนดเวลาตามวรรคหนึ่ง ให้ขยายเวลาได้อีกไม่เกินสองครั้งครั้งละไม่เกินสามสิบวันแต่ต้องมีหนังสือแจ้งการขยายเวลาและเหตุจำเป็นแต่ละครั้งให้ผู้ขออนุญาตทราบก่อนสิ้นกำหนดเวลาตามวรรคหนึ่งหรือตามที่ได้ขยายเวลาไว้นั้นแล้วแต่กรณี ข้อ ๔ใบอนุญาตนำเข้าซึ่งอาหารสัตว์ ให้เป็นไปตามแบบที่รัฐมนตรีกำหนดโดยประกาศในราชกิจจานุเบกษา หมวด๒ การต่ออายุและการออกใบแทนใบอนุญาต ------------------- ข้อ ๕ผู้รับใบอนุญาตนำเข้าซึ่งอาหารสัตว์ผู้ใดประสงค์จะขอต่ออายุใบอนุญาตให้ยื่นคำขอก่อนใบอนุญาตสิ้นอายุพร้อมด้วยหลักฐานตามที่ระบุไว้ในแบบคำขอต่ออายุใบอนุญาตนำเข้าซึ่งอาหารสัตว์ตามที่รัฐมนตรีกำหนดโดยประกาศในราชกิจจานุเบกษา การอนุญาตให้ต่ออายุใบอนุญาตตามวรรคหนึ่งจะแสดงไว้ในรายการท้ายใบอนุญาตนั้น หรือจะออกใบอนุญาตให้ใหม่ก็ได้ ข้อ ๖ผู้รับใบอนุญาตนำเข้าซึ่งอาหารสัตว์ผู้ใดประสงค์จะขอใบแทนใบอนุญาตให้ยื่นคำขอพร้อมด้วยหลักฐานตามที่ระบุไว้ในแบบคำขอใบแทนใบอนุญาตนำเข้าซึ่งอาหารสัตว์ตามที่รัฐมนตรีกำหนดโดยประกาศในราชกิจจานุเบกษา ใบแทนใบอนุญาตนำเข้าซึ่งอาหารสัตว์ให้เป็นไปตามแบบที่รัฐมนตรีกำหนด โดยประกาศในราชกิจจานุเบกษา โดยมีคำว่า "ใบแทน"กำกับไว้ที่มุมบนด้านขวาด้วย และให้มีวัน เดือน ปี ที่ออกใบแทนพรอมทั้งลงชื่อผู้อนุญาตหรือผู้ที่ได้รับมอบหมายจากผู้อนุญาต หมวด ๓ การนำเข้าซึ่งอาหารสัตว์ ------------------ ข้อ ๗ผู้รับใบอนุญาตนำเข้าซึ่งอาหารสัตว์ผู้ใดประสงค์จะนำอาหารสัตว์เข้ามาในราชอาณาจักรให้ยื่นคำขอแจ้งการนำเข้าซึ่งอาหารสัตว์ผู้ใดประสงค์ทุกครั้งพร้อมด้วยหลักฐานตามที่ระบุไว้ในแบบคำขอแจ้งการนำเข้าซึ่งอาหารสัตว์ตามที่รัฐมนตรีกำหนดโดยประกาศในราชกิจจานุเบกษา ข้อ ๘เมื่อได้รับคำขอพร้อมหลักฐานถูกต้องและครบถ้วนตามข้อ ๗ให้อนุญาตตรวจพิจารณาและออกหนังสืออนุญาตหรือมีหนังสือคำสั่งไม่อนุญาตพร้อมด้วยเหตุผลให้ผู้ขออนุญาตทราบภายในสิบห้าวันนับแต่วันที่ได้รับคำขอ ข้อ ๙อาหารสัตว์ที่นำเข้ามาในราชอาณาจักรต้องผลิตจากโรงงานที่ได้มาตราฐานและผ่านการรับรองจากหน่วยงานราชการที่รับผิดชอบของประเทศผู้ผลิตและประเทศไทย ข้อ ๑๐เมื่ออาหารสัตว์ที่นำเข้ามาถึงราชอาณาจักรให้ผู้รับใบอนุญาตนำเข้าซึ่งอาหารสัตว์ไปแจ้งเป็นหนังสือต่อพนักงานเจ้าหน้าที่เพื่อตรวจสอบ ข้อ ๑๑ ให้ผู้รับใบอนุญาตนำเข้าซึ่งอาหารสัตว์ อำนวยความสะดวกแก่พนักงานเจ้าหน้าที่ในการตรวจสอบอาหารสัตว์ที่นำเข้า ข้อ ๑๒เมื่อพนักงานเจ้าหน้าที่ตรวจสอบแล้วพบวาอาหารสัตว์ที่นำเข้ามานั้นไม่ตรงตามเอกสารที่ยื่นไว้ตามข้อ ๗ หรือเป็นอาหารสัตว์ที่ไม่ควรใช้เลี้ยงสัตว์เพราะอาจเป็นอันตรายแก่สัตว์หรือมนุษย์ผู้บริโภคผลิตภัณฑ์จากสัตว์ให้กรมปศุสัตว์ออกคำสั่งเป็นหนังสือให้ผู้รับใบอนุญาตนำเข้าซึ่งอาหารสัตว์งดการนำอาหารสัตว์ดังกล่าวเข้ามาในราชอาณาจักร ข้อ ๑๓ เมื่อกรมปศุสัตว์มีคำสั่งตามข้อ ๑๒ให้ผู้รับใบอนุญาตนำเข้าซึ่งอาหารสัตว์ดำเนินการส่งอาหารสัตว์นั้นกลับไปยังประเทศผู้ผลิตโดยไม่ชักช้า โดยให้ผู้รับใบอนุญาตนำเข้าซึ่งอาหารสัตว์เป็นผู้รับผิดชอบค่าใช้จ่ายทั้งหมด ข้อ ๑๔ การยื่นคำขอตามกฎกระทรวงนี้ ในกรุงเทพมหานครให้ยื่น ณ กองควบคุมคุณภาพอาหารสัตว์ กรมปศุสัตว์ ในจังหวัดอื่นให้ยื่น ณสำนักงานปศุสัตว์จังหวัดแห่งท้องที่ที่สถานที่นำเข้าซึ่งอาหารสัตว์ตั้งอยู่หรือกองควบคุมคุณภาพอาหารสัตว์ กรมปศุสัตว์ เว้นแต่อาหารสัตว์น้ำที่รัฐมนตรีประกาศเป็นอาหารสัตว์ในกรุงเทพมหานครให้ยื่น ณ กองควบคุมคุณภาพอาหารสัตว์กรมปศุสัตว์หรือสถาบันวิจัยประมงน้ำจืด กรมประมง ในจังหวัดอื่นให้ยื่น ณสำนักงานปศุสัตว์จังหวัดหรือสำนักงานประมงจังหวัดแห่งท้องที่ที่สถานที่นำเข้าซึ่งอาหารสัตว์ตั้งอยู่หรือกองควบคุมคุณภาพอาหารสัตว์ กรมปศุสัตว์หรือสถาบันวิจัยประมงน้ำจืด กรมประมง ให้ไว้ณ วันที่ ๑๐ มิถุนายน พ.ศ. ๒๕๔๕ ชูชีพ หาญสวัสดิ์ รัฐมนตรีว่าการกระทรวงเกษตรและสหกรณ์--------------------------------------------------------------------------------------------------------หมายเหตุเหตุผลในการประกาศใช้กฎกระทรวงฉบับนี้ คือเนื่องจากในสภาวะการณ์ปัจจุบันได้มีการเกิดโรคระบาดในสัตว์โดยโรคระบาดดังกล่าวสามารถติดต่อหรือแพร่ระบาดระหว่างสัตว์และติดต่อไปยังคนได้ซึ่งอาหารสัตว์ก็เป็นส่วนหนึ่งที่อาจทำให้เกิดการแพร่ระบาดของโรคระบาด นอกจากนี้ยังอาจมีสารพิษปนเปื้อนมากับอาหารสัตว์ที่นำข้ามาในราชอาณาจักรอันอาจก่อให้เกิดอันตรายต่อสุขภาพสัตว์ได้ ดังนั้นเพื่อเป็นการควบคุมโรคระบาดสัตว์ในประทศ และเป็นการป้องกันอันตรายต่อสุขภาพอนามัยของประชาชนตลอดจนการป้องกันความเสียงหายที่อาจเกิดต่อการเลี้ยงสัตว์และเศรษฐกิจของประเทศได้สมควรกำหนดให้ผู้รับใบอนุญาตนำเข้าอาหารสัตว์ที่ประสงค์จะนำเข้าซึ่งอาหารสัตว์ต้องยื่นคำขอแจ้งการนำเข้าซึ่งอาหารสัตว์ทุกครั้ง และให้แจ้งต่อพนักงานเจ้าหน้าที่เพื่อตรวจสอบเมื่ออาหารสัตว์ที่นำเข้ามาถึงราชอาณาจักรประกอบกับกฎกระทรวงว่าด้วยการขออนุญาตและการออกใบอนุญาตนำเข้าซึ่งอาหารสัตว์ได้ใช้บังคับมาตั้งแต่พ.ศ. ๒๕๒๖ และได้มีการแก้ไขเพิ่มเติมหลายครั้งสมควรปรับปรุงเป็นฉบับเดียวกันเพื่อประโยชน์ในการตรวจสอบและอ้างอิงของพนักงานเจ้าหน้าที่และประชาชนทั่วไปจึงจำเป็นต้องออกกฎกระทรวงนี้[รก.๒๕๔๕/๕๖ก/๒๖/๑๗ มิถุนายน ๒๕๔๕] ฐาปนี/ แก้ไข ๑สิงหาคม ๒๕๔๕ B+A(C)